**Mėlynoji paukštė su auksinių plunksnų vėduokle**

Reda Kiselytė, Rokiškio Juozo Tumo- Vaižganto gimnazijos

bibliotekos vedėja, kalbina

Virginiją Kochanskytę

 Iš atminties kertelės neišsitrynė šviesus ir šiltas epizodas, kurį patyriau vaikystėje. Varčiau storą pasakų knygą. Jos lapai buvo pageltę nuo laiko... Toje pasakų knygoje gyveno Mėlynoji paukštė. Bėgant metams, Mėlynoji paukštė man asocijavosi su aktore, režisiere, Klaipėdos universiteto docente Virginija Kochanskyte. Jos pasirodymas scenoje nušviečia dangų, žiūrovai sukaupia dėmesį, įkvepia oro ir išgirsta magija apipintus žodžius... Rankose ji laiko auksinėmis plunksnomis spindinčią vėduoklę. Tai jos gyvenimas. Toks žinomos Lietuvos aktorės paveikslas susiformavo mano vizijų pasaulyje. Gyvenimas susidėliojo taip, kad teko „sugauti“ tą Mėlynąją paukštę ir pasišnekučiuoti, jai tapus literatūrinės Juozo Keliuočio premijos laureate. Kai kalbėjomės su gerbiama Virginija, ji leido prisiliesti prie auksinių vėduoklės plunksnų. Tai buvo šventa, subtilu ir tikra, o man brangu ir įsimintina.

 **R. K.:** Išsirutuliojo šiltas, nuoširdus ir atviras pokalbis... Man taip norėjosi, kad aktorė prisiminimais sugrįžtų į vaikystę.

 **V. K.:** Vienoje plunksnoje tilpo visas vaikystės pasaulis: mergaitė, kuriai patiko groti, mergaitė, kuriai patiko skaityti, patiko dainuoti, šokti, mergaitė, kuriai patiko... Didelę įtaką mano asmenybės formavimuisi turėjo skaitymas namuose. Mano mama skaitė knygas, laikraščius, žurnalus, o vėliau mes su broliu skaitėme žurnalus, o ant kažkurių viršelių puikavosi aktorių nuotraukos, o mūsų gyvenimas ėjo zigzagais... Po tėčio mirties mamai nebuvo lengva auginti mane ir brolį. Pradėjau studijuoti architektūrą. Labai svarbu buvo gauti stipendiją. Tuomet man atrodė, kad ten, kur architektūra yra pažadėtoji žemė. Kaip ir vaikystėje, taip ir studijuodama architektūrą, deklamavau, būgnais grojau, dainavau, šokau, o kurso vadovas Ignas Burneika sakė: „Be Tavęs bus kam namus statyti, o tu eik šok ir dainuok!” Taip gebėjimai ir mokytojas mane išvedė į meno pasaulio erdvę.

 **R. K**.: Prisiliečiau prie dar vienos plunksnos... Tai teatru alsuojanti aktorės gyvenimo atkarpa.

 **V. K**.: Esu laiminga, kad gyvenime sutikau Lietuvos teatro pedagogę Ireną Vaišytę. Ji sakė – svarbu meistrystė. Jeigu jos neturėsi, negalėsi atskleisti dramaturgijos. Esu dėkinga, kad keturis metus profesorė I. Vaišytė mokė mus aktorinio meno paslapčių. Išėjus į kitas erdves, tas suvokimas buvo labai reikalingas. Džiaugiuosi, kad mūsų kursas susidraugavo, o Šiauliuose mus labai gerai priėmė viena ryškiausių Lietuvos teatro režisierių Aurelija Ragauskaitė, kuriai labai buvo svarbu teatras teatre. Kai išeini į sceną, žiūrovas nori, kad jis jaustųsi pakiliai, kad gautų postūmį apmąstymams apie gyvenimo prasmę. Esu dėkinga Dievuliui, kad jis man leido gyvenime sutikti puikius režisierius, įdomius žmones, nuostabias kūrybingas asmenybes – Eimuntą Nekrošių, Gytį Padegimą, Reginą Steponavičiūtę, Joną Vaitkų, Arvydą Lebeliūną, Marą Kimelę, Rimą Tuminą. Šie režisieriai mokė meno kalba žmogui kalbėti apie žmogų ir pasaulį.

 **R. K**.: Dar viena auksinė plunksna aktorės nuostabiojoje vėduoklėje – lietuviškoji dramaturgija.

 **V. K**.: Rašytojas, poetas Česlovas Milošas, būdamas garbingo amžiaus mokėsi lietuvių kalbos. Tai senas visų tautų tikėjimas, kad su Dievu susikalbėsime tik gimtąja kalba. Tu savo sielos virpesius gali išreikšti tik savo motinos kalba giliai ir jautriai. Lietuvių dramaturgija brandina asmenybę, turtina, ją išreiškia, leidžia suprasti kas tu esi. Daugybę puikių asmenybių galime išvardinti Lietuvos dramaturgijoje. Mes turime suprasti vienas kitą, susikalbėti, jei norime išlikti kaip valstybė.

 **R. K***.:* Dvi vėduoklės plunksnos buvo susiglaudusios arti viena kitos... Jos buvo tarsi sesės dvynės. Viena auksinė plunksna bylojo apie gerbiamos aktorės pomėgius.

 **V. K.**: Pomėgiai sutampa su darbu, gal todėl ir vėduoklėje tos plunksnelės prigludusios viena šalia kitos... Aš labai myliu savo darbą ir ką darau, tuo šventai tikiu.

 **R. K**.: Su aktore V. Kochanskyte buvo lengva pasišnekučiuoti apie jaunus žmones. Tai dar viena auksinė plunksna iš aktorės paslaptingosios vėduoklės. Mano pašnekovė yra dar ir Klaipėdos universiteto docentė.

 **V. K**.: Džiaugiuosi lietuvių filologijos ir režisūros studentais. Į šią specialybę stoja svajokliai. Pirmas kursas susipažinimas ir įgavimas krypties, ką tu turi pasiimti studijuodamas. Mokytojas ateina tada, kada tau jo reikia. Gali persipjauti venas, bet jeigu tavęs nereikia... Prasminga, turtinanti mane bendrystė su jais siejo. Kad jie galėtų save atverti kitiems, ieškojome autorių per kuriuos norėtų išsisakyti – kūrėme teatrines dėliones iš Vytauto Mačernio, Salomėjos Neries, Juditos Vaičiūnaitės, M. K. Čiurlionio literatūrinio palikimo. Taip bręsta atsakingi žmonės, taip atrandama būties prasmė. Džiaugiuosi, kad jauni žmonės atsakingai ruošiasi ateičiai. Tie, kurie bamba, kad jaunimas dabar ne toks, kaip jų jaunystės laikais, tiesiog gerai nepažįsta šiuolaikinio jaunimo. Jie nuoširdžiai dėkoja už pasidalintas patirtis. Gera matyti jų akis. Dirbant su jais – atsiveri nuoširdžiai ir jie tai vertina. Jaunimas puikus. Tik rodykime gerą pavyzdį jiems. Ką pasėsime, tą ir pjausime...

 **R. K**.: Gera buvo klausyti, kad gerbiama aktorė taip palankiai atsiliepia apie jaunus žmones. Dar viena auksinė plunksnelė aktorės gyvenime – visuomenė. Ką manote apie ją šiandien?

 **V. K**.: Ką pasėjom, tą ir pjaunam. Lenkiu galvą prieš Lietuvos mokytojus. Jie sukūrė drąsius žmones, kurie sugebėjo atkurti Lietuvos Nepriklausomybę. Ne kai užgriūna problemos reikia tartis su mokytojais, o tai daryti reikia nuosekliai. Jaunų žmonių gyvenime labai svarbu yra tėvai, bet daugumoje viskas pasodinama jauname žmoguje, mokytojų dėka. Todėl Mokytojas yra viena iš svarbiausių atraminių kolonų, kuriant valstybės ateitį.

 **R. K**.: Gerbiamos aktorės vėduoklėje spindėjo dar viena auksinė plunksna – laikas. Teiravausi pašnekovės, ką jai reiškia laikas? Ką jis duoda, ką atima?

 **V. K**.: Gyvenime laikas dovanoja žmones, atskraidina idėjas. Nors kuo toliau, tuo labiau jauti, kad neįmanoma aprėpti neaprėpiamo, įgyvendinti visų idėjų... Stengiuosi valingai mobilizuotis laike. Esu laiminga galėdama užpildyti laiką tuo, apie ką svajojau! Tada laiko nebeskaičiuoji. Gyveni! Tik duok Dieve sveikatos man ir mano artimiems žmonėms.

 **R. K**.: Spindi, tviska žaižaruoja dar viena auksinė plunksna. Iš ko semiatės energijos? Pažvelgus į Jus, atrodo, kad esate pati laimingiausia moteris pasaulyje? Neklystu?

 **V. K**.: Tikrai ta auksinė plunksna – gentis, mama, mamos tėtis – nepaprastai energingi ir darbštūs žmonės. Mama – energijos, gyvybingumo simbolis, nors jai jau aštuoniasdešimt septyneri metai. Kolegos, draugai su kuriais drauge keliaujame gyvenimo ir kūrybos keliu, taip pat pakrauna energija. O jeigu palieti žiūrovo širdį, energija sugrįžta iš salės. Energija sklinda per balsą, žodį, garsus... Malonu jausti iš žiūrovų energetinį atsaką. O dar jei ir šeima palaiko – kas gali būti geriau. Vyras ( skulptorius Arūnas Sakalauskas), su kuriuo jau trisdešimt septynis metus keliaujame kartu, mane supranta, pritaria, savo intensyviu kūrybingumu provokuoja kūrybai.

 **R. K**.: Margaspalvis gyvenimas. Ar teko keisti nuomonę?

 **V. K**.: Profesorė I. Vaišytė mokė „girdėti“ režisierių, o tada sakė į bendrą ansamblio kūrinį galėsi „įdėti“ ir savo širdelę. Teatras aktorius moko bendrauti.. Aš tapau atviresnė, išmokau girdėti kitą. Reikia daugiau kalbėtis. Tik tada gali turėti vilties, kad būsi išgirstas, suprastas. Ir pamiltas.

 **R. K.:** Besišnekučiuojant su aktore, prisiminėme žurnalistą, „Naujosios Romuvos“ redaktorių Juozą Keliuotį. Taigi dar viena auksinė plunksna aktorės V. Kochanskytės vėduoklėje.

 **V. K**.: J. Keliuotis – europinio mąstymo asmenybė, paliudijusi savo gyvenimu ir veiklomis, kad tik asmeninis užsidegimas padeda kūrybingai gyventi ir įveikti visus gyvenimo iššūkius. Tik asmeninis užsidegimas daugeliui mažų miestų, miestelių ir kaimų (ir ne tik!) kultūros žmonių padeda sukurti prasmingą gyvenimą sau ir kitiems. Šią premiją viešoji biblioteka galėjo teikti tik savo kraštiečiams, o trylikos laureatų sąraše žmonės iš visos Lietuvos... Vietos žmonėms pristatoma įvairios veiklos, o gavę premiją laureatai, skleidžia žinią apie Rokiškio kraštą, čia sutiktus žmones. Taip ir plečiasi erdvės. Norime patirti, tai ir patirkime artimų sielų giminystę ir bendrų darbų gilią prasmę. Branginu ir vertinu, kad mano literatūriniai projektai, spektaklių scenarijai, kūrybinė piligrimystė per Lietuvą pastebėta, kad esu įvertinta už kūrybą ir veiklas. Mano balso virpesį, aistrą, darbus yra ne kartą matę ir girdėję Rokiškio kultūros centro, krašto muziejaus ir bibliotekos klausytojai. Branginu kūrybinį bičiuliavimąsi, kuris gimdo naujas idėjas, provokuoja kūrybai. Sutinku įdomius žmonės, gera patirti grožį pasaulyje ir žmoguje. Džiaugiuosi, kad Rokiškio Juozo Keliuočio viešoji biblioteka ieško įvairių formų, kaip skleistis ir atskleisti žmogų.

 **R. K.:** Ant dar vienos auksinės plunksnos susispietė gerbiamos aktorės linkėjimai ištikimiesiems Rokiškio krašto kultūros žurnalo „Prie Nemunėlio“ informacijos vartotojams, teatro gerbėjams...

 **V. K**.: Padarykime viską, kad gyvenimas būtų prasmingas, kūrybingas, gilus... Patikėkime, kad tai mūsų galioje. Svajokime! XIX amžiaus pabaigoje poetas, gydytojas Vincas Kudirka svajojo apie Nepriklausomą Lietuvą. Ir šiandien mes gyvename jo svajonės realybėje. Reikia labai tikėti svajone ir ji išsipildys... To ir linkiu mums visiems.

 **R. K**.: Baigėme gilų ir prasmingą pokalbį. Lapkričio tamsa jau savo glėbyje sūpavo pasibaigusią dieną. Gerbiamos aktorės auksinių plunksnų vėduoklėje buvo labai daug stebuklų... Žėrėjo, tviskėjo auksinės plunksnos. Tad jai ir norėjosi palinkėti, kad jose gyventų artimo meilė, išmintis, pakantumas ir kilnių darbų pynė. Mėlynoji paukštė su auksinių plunksnų vėduokle... Toks paveikslas mano vizijose. Gilu ir prasminga. Aktorės V. Kochanskytės veikla – auksinė plunksna Lietuvos teatro istorijoje.

 Publikuota 2019 12 15